#  ΟΔΗΓΟΣ ΚΑΤΑΘΕΣΗΣ ΠΤΥΧΙΑΚΗΣ ΕΡΓΑΣΙΑΣ ΣΤΟ ΙΑ ΤΟΥ ΤΕΙ ΠΕΛΟΠΟΝΝΗΣΟΥ

Το Ιδρυματικό Αποθετήριο (ΙΑ) είναι ένα εργαλείο του ΤΕΙ Πελοποννήσου το οποίο θα συγκεντρώνει, θα οργανώνει, θα διατηρεί και θα διαθέτει όλη την πνευματική παραγωγή του Ιδρύματος. Πραγματοποιήθηκε στο πλαίσιο του Έργου «Αναβάθμιση υπηρεσιών Βιβλιοθήκης ΤΕΙ Πελοποννήσου (πρώην ΤΕΙ Καλαμάτας) με υλοποίηση Κεντρικού Αποθετηρίου, εμπλουτισμός του με ψηφιοποιημένο και τεκμηριωμένο υλικό, ενσωμάτωση νέων υπηρεσιών επικοινωνίας και ενημέρωσης χρηστών (wikis/ blogs) και ταυτοποίηση υλικού με χρήση τεχνολογίας RFID». Το Έργο εντάσσεται σε έναν ευρύτερο σχεδιασμό με κοινά πρότυπα για όλα τα Ακαδημαϊκά Ιδρύματα της χώρας.

Η υπηρεσία του ΙΑ αναπτύχθηκε στο παραμετροποιημένο σύστημα ανοιχτού κώδικα DSpace που υποστηρίζει το σχήμα μεταδεδομένων Dublin Core (DC). Θα δοθεί στην Ακαδημαϊκή Κοινότητα περιλαμβάνοντας πάνω από 600.000 σελίδες (περίπου 6.000 τεκμήρια) ψηφιοποιημένου υλικού, όπως πτυχιακές εργασίες, πρακτικά συνεδρίων, δημοσιεύσεις μελών ΔΕΠ, διατριβές, αποτελέσματα ερευνών κ.ά. Στη συνέχεια τα μέλη της Ακαδημαϊκής Κοινότητας με κωδικούς πρόσβασης θα μπορούν να ανεβάσουν τα τεκμήρια τους και να εμπλουτίζουν το ΙΑ διατηρώντας και διαθέτοντας σε ψηφιακή μορφή το πνευματικό έργο όλων των μελών του Ιδρύματος. Η κατάθεση δε των πτυχιακών και μεταπτυχιακών εργασιών θα είναι υποχρεωτική ούτως ώστε ο σπουδαστής να μπορεί να ολοκληρώσει τις σπουδές του και να λάβει το πτυχίο του. Η κατάθεση στο ΙΑ της ψηφιακής μορφής της εργασίας θα αντικαταστήσει την έως τώρα κατάθεσή της σε έντυπη και ηλεκτρονική μορφή στη Γραμματεία και στη Βιβλιοθήκη του Ιδρύματος.

Τα είδη υλικού που θα μπορούν να καταθέσουν τα μέλη της Ακαδημαϊκής Κοινότητας στο ΙΑ του ΤΕΙ Πελοποννήσου είναι τα εξής:

* Αρχειακό υλικό (Διοικητικά έγγραφα κλπ.)
* Δημοσιεύσεις Διδακτικού Προσωπικού
* Διδακτικό υλικό
* Επιστημονικές Δημοσιεύσεις ΤΕΙ Πελοποννήσου
* Πτυχιακές και Μεταπτυχιακές Εργασίες Τμημάτων

Η κατάθεση πτυχιακών/ μεταπτυχιακών εργασιών στο ΙΑ προϋποθέτει ο σπουδαστής να έχει παρουσιάσει στην τριμελή εξεταστική επιτροπή την εργασία και να έχει ενσωματώσει τυχόν διορθώσεις στο τελικό κείμενο. Είναι σημαντικό να γνωρίζει ο φοιτητής ότι η εργασία που καταθέτει είναι η οριστική και η τελική μορφή της ώστε να είναι εγκεκριμένη έκδοση εργασίας. Εγκεκριμένη έκδοση εργασίας ονομάζεται η ηλεκτρονική έκδοση μιας πτυχιακής ή μεταπτυχιακής εργασίας ενός σπουδαστή, στην οποία είναι ενσωματωμένες όλες οι πιθανές διορθώσεις και προτάσεις των μελών της εξεταστικής επιτροπής. Επίσης, η εγκεκριμένη έκδοση μπορεί να περιέχει και συνοδευτικό υλικό που ενισχύει την κατανόηση του κειμένου της εργασίας, όπως π.χ. πηγαίος κώδικας, σχεδιαγράμματα.

Για την κατάθεση της εργασίας ο σπουδαστής θα πρέπει να κάνει εγγραφή στο ΙΑ και στη συνέχεια να του δοθεί έγκριση ότι μπορεί να υποβάλει, δηλαδή να ανεβάσει ένα τεκμήριο. Έγκριση δίνεται στους φοιτητές που έχουν παρουσιάσει την πτυχιακή τους εργασία και έχουν κάνει τις τελικές διορθώσεις που πιθανώς να τους επισήμανε η εξεταστική επιτροπή. Η έγκριση για την υποβολή θα δίνεται από την αντίστοιχη γραμματεία του κάθε Τμήματος μετά από τον σχετικό έλεγχο. Μετά την έγκριση, ο σπουδαστής θα επιλέγει το είδος του τεκμηρίου που πρόκειται να υποβάλει (π.χ. πτυχιακή ή μεταπτυχιακή εργασία), τη Σχολή και το Τμήμα ώστε να μπορεί να υποβάλει εντέλει την εγκεκριμένη έκδοση της εργασίας. Πριν την οριστική υποβολή ο σπουδαστής θα πληκτρολογεί με προσοχή και σύμφωνα με τις αντίστοιχες υποδείξεις τις περαιτέρω πληροφορίες που αφορούν την περιγραφή του τεκμηρίου.

Συγκεκριμένα θα εισάγει στα ειδικά πεδία τις εξής πληροφορίες:

* Το όνομα του δημιουργού / συγγραφέα του τεκμηρίου
* Το όνομα του επιβλέποντα καθηγητή
* Το όνομα του μέλους της εξεταστικής επιτροπής
* Τον τίτλο της εργασίας
* Τη μετάφραση του τίτλου της εργασίας (αν αυτή υπάρχει)
* Την ημερομηνία κατάθεσης
* Τη γλώσσα της εργασίας
* Την περίληψη
* Την μετάφραση της περίληψης
* Τον αριθμό σελίδων της εργασίας
* Τις λέξεις-κλειδιά, οι οποίες θα επιλέγονται από έναν κατάλογο
* Τις θεματικές κατηγορίες, οι οποίες θα επιλέγονται από έναν κατάλογο

 Μετά την ορθή, σύμφωνα με τις υποδείξεις, εισαγωγή των πεδίων ο σπουδαστής θα μπορεί να ανεβάσει το τεκμήριό του. Έχει τη δυνατότητα να ανεβάσει και συνοδευτικά με την πτυχιακή τεκμήρια, όπως αρχιτεκτονικά σχέδια, κώδικες προγραμματισμού κτλ. Για το λόγο αυτό το ΙΑ έχει σχεδιαστεί ώστε να υποστηρίζει πλήθος μορφοτύπων, όπως pdf, doc, html, xml, jpeg κτλ. Επίσης, πριν την οριστική υποβολή θα δίνεται η δυνατότητα ελέγχου των πληροφοριών που συμπληρώθηκαν στην περιγραφή του τεκμηρίου. Εκεί ο σπουδαστής καλείται να διαβάσει προσεχτικά όλες τις πληροφορίες ενώ μπορεί να γυρίσει πίσω και να διορθώσει τυχόν λάθη. Στη συνέχεια, ενημερώνεται για τα πνευματικά δικαιώματα και συμπληρώνει τα αντίστοιχα πεδία.

 Μετά την οριστική υποβολή από τον σπουδαστή της εγκεκριμένης έκδοσης της πτυχιακής εργασίας ο φοιτητής θα λαμβάνει ένα email που θα τον ενημερώνει ότι η κατάθεση ήταν επιτυχής. Το ενημερωτικό email θα μπορεί να το εκτυπώνει και να το χρησιμοποιεί ως βεβαίωση κατάθεσης πτυχιακής εργασίας. Στη συνέχεια το τεκμήριο θα είναι διαθέσιμο για προβολή από κάθε ενδιαφερόμενο μέσω του ΙΑ.